Николай Лилиев
Ти чуваш мойта горестна молба…

chitanka.info

Ти чуваш мойта горестна молба

от свойте небеса, незнайни боже,

прати низвъргнат дух ръка да сложи

над моето сърце, като съдба!

Аз не разбих желязната врата,

която води в сенките на рая,

и мойта душа ридай в безкрая

като прогонена мечта.

Покорен чакам твоя властен зов

да ми разтвори тайните на ада,

аз може би ще пия там наслада,

аз може би ще пия там любов.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.